KOMISIJOS SPRENDIMAS
2008 m. birželio 17 d.
iš dalies keičiantis Sprendimą 1999/217/EB dėl maisto produktuose ar ant jų naudojamų kvapiųjų medžiagų registro
(pranešta dokumentu Nr. C(2008) 2336)
(Tekstas svarbus EEE)
(2008/478/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Europos Parlamento ir Tarybos reglamentą (EB) Nr. 2232/96, nustatantį Bendrijos tvarką, taikomą kvapiosioms medžiagoms, naudojamoms arba skirtoms naudoti maisto produktuose ar ant jų (1), ypač į jo 4 straipsnio 3 dalį,
kadangi:
(1)
Reglamente (EB) Nr. 2232/96 nustatyta kvapiosioms medžiagoms, naudojamoms ar skirtoms naudoti maisto produktuose, taikomų taisyklių patvirtinimo tvarka. Tame reglamente numatyta priimti kvapiųjų medžiagų registrą (toliau - registras), remiantis valstybių narių pranešimu, kuriame pateikiamas jų teritorijoje parduodamuose maisto produktuose arba ant jų naudojamų kvapiųjų medžiagų sąrašas, bei atsižvelgiant į Komisijos atliktą kruopštų šio pranešimo patikrinimą. Šis registras buvo priimtas Komisijos sprendimu 1999/217/EB (2).
(2)
Be to, Reglamente (EB) Nr. 2232/96 numatyta kvapiųjų medžiagų įvertinimo programa, skirta patikrinti, ar šios medžiagos atitinka to reglamento priede nustatytus bendruosius kvapiųjų medžiagų naudojimo kriterijus.
(3)
2007 m. lapkričio 29 d. nuomonėje dėl alifatinių ir aromatinių angliavandenilių Europos maisto saugos tarnyba padarė išvadą, kad 2-metilbuta-1,3-dienas (FL Nr. 01.049) parodė esant galimą genotoksinį poveikį in vivo ir kancerogeninį poveikį eksperimentiniams gyvūnams. Ši medžiaga negali būti naudojama kaip kvapioji medžiaga, kadangi ji neatitinka Reglamento (EB) Nr. 2232/96 priede nustatytų bendrųjų kvapiųjų medžiagų naudojimo kriterijų. Todėl šią medžiagą reikėtų išbraukti iš registro.
(4)
Todėl Sprendimą 1999/217/EB reikėtų atitinkamai iš dalies pakeisti.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 1999/217/EB priedo A dalyje lentelės eilutė, skirta medžiagai, pažymėtai FL numeriu 01.049 (2-metilbuta-1,3-dienas), išbraukiama.
2 straipsnis
Šis sprendimas skirtas valstybėms narėms.
Priimta Briuselyje, 2008 m. birželio 17 d.